Κλειστό Γυμναστήριο Σπόρτιγκ

Το Κλειστό Γυμναστήριο Σπόρτιγκ είναι κλειστή αρένα στα Πατήσια, στην οδό Ηλία Ζερβού 89. Κατασκευάστηκε το 1968, στο σημείο που ιδρύθηκε το 1936 ο Α.Ο. Σπόρτιγκ Αθηνών. Έχει χωρητικότητα 2.500 θέσεων. Βρίσκεται πλησίον του Σταθμού Άγιος Ελευθέριος της Γραμμής 1 του Μετρό Αθήνας.

 Ιστορία 
Στον προϋπάρχοντα χώρο υπήρχε ανοικτό γήπεδο, κάθετο στο σημερινό, ιδιοκτησίας του βιομήχανου Ναθαναήλ. Από το 1948 έως το 1952, ο Α.Ο. Σπόρτιγκ Αθηνών επικέντρωσε τις προσπάθειες του ώστε να προβεί στην αγορά του χώρου. Σύμφωνα με το Βλαδίμηρο Βάλλα, έναν από τους πρωτεργάτες του εγχειρήματος, για να το επιτύχει, επιτροπή του συλλόγου ταξίδεψε στην Κωνσταντινούπολη για να εξασφαλίσει δωρεές από τους ομογενείς Έλληνες που κατοικούσαν εκεί και από το σύλλογο Πέρα Κλουμπ, γόνος του οποίου υπήρξε ο Σπόρτιγκ.

Τελικά, το 1952, ο Σπόρτιγκ απέκτησε το χώρο του ανοικτού γηπέδου. Με τη συνδρομή της Ολυμπιακής Επιτροπής και του Υπουργείου Οικονομικών το 1968 ο χώρος μετατράπηκε από ανοικτό γήπεδο σε κλειστό γυμναστήριο και αποτελεί την ιδιόκτητη έδρα του Σπόρτιγκ. Υπήρξε το δεύτερο κλειστό γυμναστήριο που κατασκευάστηκε στην Αθήνα μετά τον Τάφο του Ινδού. Υπήρξε το πρώτο αυτόνομο γήπεδο που στρώθηκε με πίσσα, το πρώτο που σκεπάστηκε και το πρώτο που απέκτησε παρκέ.

 Αθλητικές διοργανώσεις 
Το κλειστό γυμναστήριο υπήρξε έδρα για τα τμήματα πετοσφαίρισης, πάλης, άρσης βαρών και επιτραπέζιας αντισφαίρισης που καλλιέργησε ο Α.Ο. Σπόρτιγκ Αθηνών. Η ανδρική ομάδα καλαθοσφαίρισης του Σπόρτιγκ παράλληλα με τις εγχώριες διοργανώσεις υποδέχθηκε ευρωπαϊκές ομάδες στους αγώνες που συμμετείχε στο Κύπελλο Κόρατς, ενώ η γυναικεία αγωνίστηκε εκεί και για την Ευρωλίγκα γυναικών και το Κύπελλο Ρονκέτι. Φιλοξένησε πληθώρα αθλητικών και όχι μόνο διοργανώσεων.

Στις 27 Οκτωβρίου 1982, στο κλειστό του Σπόρτιγκ αγωνίστηκε ο Μάικλ Τζόρνταν με την ομάδα του Πανεπιστημίου της Βόρειας Καρολίνας, σε φιλικό αγώνα εναντίον της Εθνικής Ελλάδος, στην οποία αγωνίστηκε και ο Νίκος Γκάλης. Ήταν η πρώτη από τις τρεις επισκέψεις στην Ευρώπη στην αθλητική καριέρα του κορυφαίου καλαθοσφαιριστή, Μάικλ Τζόρνταν.

Παρά το ότι το γυμναστήριο θεωρούνταν ήδη από τις αρχές της δεκαετίας του 1990 ότι δεν καλύπτει τις προδιαγραφές ενός σύγχρονου γηπέδου, είχε την ευκαιρία να φιλοξενήσει μεγάλες στιγμές της ελληνικής καλαθοσφαίρισης. Την περίοδο 1991-92, στο κλειστό του Σπόρτιγκ η γυναικεία ομάδα μπάσκετ του Σπόρτιγκ διεκδίκησε με επιτυχία την πρόκρισή της στο φάιναλ φορ της Βαρκελώνης. Με αντίπαλο την Πρωταθλήτρια Ευρώπης Κόμο, η Ανθή Παπαηλία έδωσε την πρόκριση με τρίποντο πριν το τέλος του αγώνα.

Στο γήπεδο του Σπόρτιγκ έμελλε να δώσει τον τελευταίο αγώνα της καριέρας του ο Νίκος Γκάλης.Το τελευταίο ντέρμπι του Νίκου Γκάλη - Επίσημη σελίδα Παλαιμάχων Παναθηναϊκού 25/9/2013 Στις 25 Σεπτεμβρίου 1994, διεξήχθη εκεί η δεύτερη φάση του Κυπέλλου Ελλάδος ανάμεσα στον Ολυμπιακό και τον Παναθηναϊκό, με τελικό σκορ 40-42. Ο αγώνας αυτός που χαρακτηρίστηκε πρόωρος τελικός, έμελε να είναι το τελευταίο ντέρμπι που αγωνίστηκε ο Νίκος ΓκάληςΠριν αποσυρθεί αγωνίστηκε ακόμη ενάντια σε Μπουντιβέλνικ, Περιστέρι και Δάφνη μαζί με μια πληθώρα μεγάλων παικτών, σε μια από τις καλύτερες εποχές της ελληνικής καλαθοσφαίρισης. Την σεζόν 2002-2003 και την σεζόν 2003-2004, ο Παναθηναϊκός χρησιμοποίησε ως έδρα του το γήπεδο του Σπόρτιγκ με συνέπεια στο γήπεδο να διεξαχθούν αγώνες της Ευρωλίγκα ανδρών.

 Άλλες διοργανώσεις 
Στο γήπεδο του Σπόρτιγκ διεξήχθη το πρώτο συνέδριο της ΚΝΕ, φοιτητικές εκδηλώσεις της ΕΦΕΕ, παρατάξεων, πολιτικών νεολαιών και κομμάτων, συνελεύσεις μεγάλων συνδικάτων, σωματείων, λόγω της εύκολης πρόσβασης και του χαμηλού κόστους ενοικίασης. Φιλοξένησε επίσης μεγάλες καλλιτεχνικές συναυλίες όπως του Έρικ Κλάπτον και των The Police στις 30 και 31 Μαρτίου 1980.Η ΙΣΤΟΡΙΚΗ ΣΥΝΑΥΛΙΑ ΤΗΣ POLICE ΣΤΟ ΣΠΟΡΤΙΝΓΚ 1980 - Η Αστυνομία ζει στην Αθήνα - 1980

 Παραπομπές 

 Εξωτερικοί σύνδεσμοι 
 Επίσημος ιστότοπος του Α.Ο. Σπόρτιγκ
 Κλειστό γήπεδο Σπόρτιγκ στο stadia.gr
 «Από χωράφι... Σπόρτιγκ!», άρθρο στον ιστότοπο Sport24.gr, 30 Ιουνίου 2014.

Σπορτιγκ κλειστο γυμναστηριο
Σπορτιγκ κλειστο γυμναστηριο
Κατηγορία:Α.Ο. Σπόρτιγκ Αθηνών